钦定古今图书集成/历象汇编/岁功典/第056卷 > 《广东志书》 > 伏日 明文徵明
## 钦定古今图书集成/历象汇编/岁功典/第056卷 > 《广东志书》 > 伏日 明文徵明

九衢三伏涨黄尘，病发萧萧罣葛巾。正好关门消永
日，可堪曳履见时人。惊风梧叶常疑雨，窥户薇花不
是春。睡起北窗修茗供，月团香细石泉新。

《梁昭明太子启》：“三伏渐终，九夏将谢。萤飞腐草，光浮
帐里之书；蝉噪繁柯，影入机中之鬓。”

《何逊诗》：“愿以三伏晨，催促九秋换。”

唐·岑参诗：“凛凛三伏寒，巉巉五丁迹。”

高适诗犹是对“夏伏几时有凉飙。”

《姚合诗》：“下伏秋期近，还知扇渐疏。”

《李频诗》：“蝉从初伏噪，客向晚凉吟。”

《罗邺诗》：“休摇雉尾当三伏，似展龙鳞在一床。”

黄滔诗：“山寒彻三伏，松偃出千年。”

《李洞诗》：“松下度三伏，磬中销五更。”

宋韩琦诗：“人间酷暑痛庚伏。”

苏轼《真一酒歌》：“三伏遇井了不尝，酿为真一和而庄。”
朱熹诗：“病随庚伏尽，尊向晚凉开。”

释惠洪诗。“炎炎三伏过中伏，秋光先到幽人家。”
元陈天锡诗：“雨收三伏暑，风送一帆秋。”

《史记留侯世家》：“良尝步游下邳，圮上有一老父，至良
所，出一编书，曰：‘读此则为王者师。后十年兴，十三年
孺子见我济北谷城山下黄石，即我矣’。”遂去。后十三
年，从高祖过济北，果见谷城山下黄石，取而葆祠之。
留侯死，并葬黄石冢。每上冢，伏腊，祠黄石。

《汉书东方朔传》：“朔为常侍郎，得爱幸，伏日诏赐从官
肉，大官丞日晏不来，朔独拔剑割肉，谓其同官曰：‘伏
日当蚤归，请受赐’。”即怀肉去。大官奏之，朔入，上曰：“‘昨
赐肉不待诏，以剑割肉而去之，何也’？朔免冠谢上曰：
‘先生起自责也’。朔再拜曰：‘朔来朔来！受赐不待诏，何
无礼也？拔剑割肉，一何壮也！割之不多，又何廉也！归
遗细君，又何仁也’！”上笑曰：“使先生自责。”迺反自誉。复
赐酒一石，肉百觔，归遗细君。

《书仪》：“六月三庚，伏日。”昔贾谊在湘南，六月三庚日，有
服鸟来。时以南方毒恶，以助太阳销铄，万物因损人，
故避之。

《后汉书和帝本纪》：永元六年“六月，初令伏闭尽日。”〈注〉
《汉官旧仪》曰：“伏日万鬼行，故尽日闭，不干他事。”
《风俗通义》：汉中巴蜀，自择伏日。俗说，汉中巴蜀广汉，
土地温暑，草木早生晚枯，气异中国，故令自择伏日
也。谨按《汉书》，高帝分四部之众，用良、平之策，还定三
秦，席卷天下，盖君子所因者本也。论功定封，加以金
帛，重复宠异，令自择伏日，不同凡俗。

《四民月令》：“初伏，荐麦瓜于祖祢。”

《魏典略》：“大驾都许，使光禄大夫刘松北镇袁绍军。与
绍子弟日共宴饮，常以三伏之际，昼夜酣饮极醉，至
于无知，云以避一时之暑。故河朔有避暑饮。”

《酉阳杂俎》：历城北有使君林。魏正始中，郑八悫三伏
之际，每率宾僚避暑于此，取大莲叶置砚格上，盛酒
三升，以簪刺叶，令与柄通，屈茎上轮囷如象鼻，传噏
之，名为“碧筒杯。”酒味杂莲气，香冷胜于水。

《世说》：郗嘉宾三伏之日诣谢公，炎暑熏赫，虽复当风
交扇，犹沾汗流漓。谢著故绢衣，食热白粥，晏然无异。
郗谓谢公曰：“非君几不堪此。”

《邺中记》：“石季龙于冰井台藏冰，三伏之月，以冰赐大臣。”

《图画见闻志》：“梁刘产齐所藏名迹，不啻千卷。每暑伏
晒曝，一一亲自卷舒，终日不倦。”

《洛阳伽蓝记》：“千秋门内道北有西游园，园中有凌云
台，即魏文帝所筑者。高祖于台北造凉风观，观东有
灵芝钓台，累木为之，去地二十丈。风生户牖，云起栋
梁，三伏之月，皇帝于此避暑。”

《荆楚岁时记》：“六月伏日并作汤饼，名为辟恶。”〈注〉《魏氏
春秋》：“何晏以伏日食汤饼，取巾拭汗，面色皎然。”乃知
非傅粉则伏日汤饼，魏已来有之。

《唐会要》：天宝五载六月三日敕：“三伏内，令宰相辰时
还宅。”

《开元天宝遗事》：“杨氏子弟每至伏中，取大冰，使匠琢
为山，周围于宴席间。座客虽酒酣而各有寒色，亦有
挟纩者。”

杨国忠子弟以奸媚结识朝士，每至伏日，取坚冰，令
工人镂为凤兽之形，或饰以金环彩带，置之雕盘中，
送与王公大臣。惟张九龄不受此惠。

长安富家子刘逸、李闲、卫旷，家世富豪，而好待士。每
至暑伏中，各于林亭内植画柱，以锦结为凉棚，设坐
具，召长安名妓闲坐逓，请为避暑会，人皆爱羡。
唐都人伏天于“风亭水榭，雪槛冰盘，浮瓜沉李，流杯
曲沼，通夕而罢。”

《销夏荣辑》：“子邕酷好图画，务广蓄。每三伏中曝之，各
以其类，循次开展，遍满其家。每一种日日更换，旬日
始了。好事家鲜其比也。”

《图画见闻志》：“端拱元年，以崇文院之中堂置秘阁，命
吏部侍郎李至兼秘书监，点检供御图书，选三馆正
本书万卷实之秘监以进御，退，馀藏于阁内。又从中
降图画前贤墨迹数千卷以藏之。淳化中，阁成，上飞
白书额，亲幸，召近臣纵观图籍，赐宴，每岁因暑伏曝。”
近臣暨馆阁诸公，张筵纵观，图典之盛，无替《天禄》
《石渠》，妙楷宝迹矣。

《玉海》：“淳化五年六月庚寅初伏，上亲书红绫扇，赐近
臣各一。”

《梁溪漫志》：温公独乐园之读书堂，文史万馀卷。公晨
夕所阅，虽累年如新。尝谓其子公休曰：“吾每岁以上
伏及重阳间，暴群书之脑，所以年深不损。”

《东京梦华录》：“都人最重三伏，往风亭水榭，峻宇高楼，
雪槛冰盘。沈李浮瓜，流杯曲沼，苞鲊新荷。远迩笙歌，
通夕始罢。”

《乾淳岁时记》：“宰执、亲王、三衙、从官、内侍省官伏日赐
暑药。”

禁中避暑，多御“复古”、“选德”等殿及翠寒堂纳凉。长松
修竹，浓翠蔽日，层峦奇岫，静窈萦深，寒瀑飞空下注，
大池可十亩。洪景卢学士尝赐对于翠寒堂，当三伏
中，体粟战栗，不可久立。上问故，笑遣中贵人以北绫
半臂赐之。

《玉堂杂记》：“学士院官，若侍从以上兼领，自从本官或
庶僚权直院，三伏，赐冰一担，时果五品。”

《岁华纪丽谱》：“六月初伏日会监司，中伏日会职官以
上，末伏日会府县官，皆就江渎庙设厅。”初，文潞公建
设厅，以伏日为会避暑，自是以为常。早宴罢，泛舟池
中，复出就厅，晚宴，观者临池张饮，尽日为乐。赵清献
公使限钱，但为“初伏会”，今因之。

《帝京景物略》：“三伏日洗象，锦衣卫官以旗鼓迎象出
顺承门，浴响闸，象次第入于河，则苍山之颓也。额耳
昂回，鼻舒纠，吸嘘出水，面矫矫有蛟龙之势。象奴挽
索据脊，时时出没其髻，观者两岸各万众，面首如鳞，
次贝编焉。然浴之不能须臾，象奴辄调御令起，云：浴
久则相雌雄，相雌雄则狂。”

《陶朱公书》：“伏里西北风，主冬冰坚。谚云：‘伏里西北风，
腊里船弗通’。”虹见主麦贵。日蚀主旱，有雾亦主旱。谚
云：“六月里迷雾，要雨到。白露西南风，主虫损稻，
藏麦。”三伏烈日之中晒极干。先将稻草灰铺缸底，带
热而收，复以灰盖之，用苍耳辣蓼及麻叶碎杂其中，
可免化蛾。

《汉书》：杨恽报孙会宗曰：“田家作苦，岁时伏腊，烹羊炰
羔，斗酒自劳。”

《水经注》：“杨溪水清冷甚于大溪，纵暑伏之辰，尚无能
澡其津流也。”

《武周县》有东西谷，广十许步。南岸下有风穴，厥大容
人，其深不测，而穴中肃肃常有微风。虽三伏盛暑，犹
须袭裘，寒吹凌人，不可暂停。

《齐民要术》：“种瞿麦法：以伏为时，亩收十石，浑蒸曝干，
舂去皮，米全不碎。炊作飧，甚滑细。磨下绢簁作饼，亦
滑美。”

小豆，“夏至后十日种者，为上时”；初伏断手，为中时；中伏断手，为下时。中伏以后则晚矣。

《阴阳书》从夏至后第三庚为初伏，第四庚为中伏，立
秋后初庚为后伏，谓之“三伏。”曹植谓之“三旬。”

《玉堂闲话》：陇城县东柯僧院，甚有幽致，高槛可以眺
远，虚窗可以来风，游人如市。其山北有隗嚣避暑宫，
对面瀑布泻出于苍崖之间，三伏生凉，人迹罕至。
《膳夫录》：“汴中节食，伏日绿荷包子。”

《山居四要》：“收椒，中伏后遇天色晴明，带露收阴，一日
之后，晒三日则红而裂，遇雨薄摊当风处频翻，若盦
则黑又不香。仍收椒子，用干土和拌搅匀，埋于避雨
水地内，约深一尺，勿令水浸生芽。”

《便民纂要》：“造酱三伏中，不拘黄黑豆，拣净，水浸一宿，
洒出煮烂，用白面拌匀，摊芦席上，用楮叶或苍耳叶
盖一日发热，二日作黄衣，三日后翻转晒干。黄子一
斤，用盐四两为率，井水下水高，黄子一拳晒须不犯
生水。”

《七修类》槁种葫萝卜，宜于伏内畦种，或肥地漫种，频
浇灌，则肥大。

家塾事“亲造神麹方头伏，六月六日，取麦一斗，新汲
井花水一桶，淘净晒极干，当日磨为细末，将淘米水
澄清和麹，每麸一升，分作三块，用麻叶包，悬风道凉
处，七十日可用。每米一斗，用麹三块或一斤半。”
《食物本草》：“种小豆，以初伏为上，中伏次之，后则难为
种子。”

《蓬窗续话》：“褦襶，凉笠也，以竹为胎，蒙以帛，暑时戴之
以遮日。”程晓《伏日》诗：“今世褦襶子，触热到人家。”
《居山杂志》：“美竹高者至数丈，其名曰毛竹，三伏荫其
下，无暑气。然独宜山冈则生，移之平陆则勿活。”
《清闲供》：“六月初伏荐麦瓜，中伏碧筒，劝竹篠饮。”
《本草纲目》：“千年艾，三伏日采叶曝干，叶不似艾而作
艾香，搓之即碎”，不似艾叶成茸也。

三伏铸钱，其汁不清，俗名“炉冻盖”，火克金也。
硫黄，神仙药也。三伏日饵百粒，去脏腑积滞，有验。
造面麹法：三伏时用白面五斤，菉豆五升，以蓼汁煮
烂，辣蓼末五两，杏仁末十两，和踏成饼，楮叶裹，悬风
处，候生黄，收之。

《销夏寿阳记》曰：明义井，三伏之日，炎暑赫曦，男女往
来，其气短急，望见义井，则喜不可言，未至而忧，既至
而乐，号为“欢乐井。”

《燕都游览志》：“积水潭在都城西北隅，或名净业湖。每
年三伏日，锦衣卫率御马监官校浴马湖干，如濯云
锦。